Для развіцця даследчыцкіх здольнасцей і навыкаў выхаванцаў падыдзе метад “шасці капелюшоў, якія думаюць” Дэ Бано. Дарэчы, ва ўстанове яго прымяняюць як на занятках з дзецьмі, так і для вырашэння пэўнай задачы ці праблемнай сітуацыі на педагагічных семінарах-практыкумах. Дэ Бано, у прыватнасці, рэкамендуе разглядаць праблемы з розных пунктаў гледжання. Ён падзяляе ўсе разумовыя працэсы, якія адбываюцца ў галаве чалавека, на шэсць тыпаў. Кожнаму тыпу мыслення, па меркаванні аўтара, можа адпавядаць пэўны каляровы капялюш. Дзіця або дарослы выбіраюць у кожны момант свой тып мыслення, нібыта надзяваюць у думках капялюш таго колеру, які больш асацыіруецца з гэтым мысленнем. Напрыклад, капялюш белага колеру больш падыходзіць да правераных высноў і фактаў, капялюш чорнага колеру — да крытычнага погляду на праблему, а вось чалавек у жоўтым капелюшы паведамляе толькі аб станоўчых фактах той ці іншай з’явы. З гэтага пункту гледжання можна ахарактарызаваць абсалютна любую праблему. Напрыклад, паразважаць разам з дзецьмі аб плюсах і мінусах утрымання хамякоў у хатніх умовах.